
Persongalleri

Ved Eidsvoll

Ada Evensen – Kjøkkenpike på jernbanerestauranten og datter av stasjonsmesteren

Rasmus Evensen – Stasjonsmester ved Eidsvoll stasjon

Charlotte Evensen (død) – Pianolærerinne og Adas mor

Helen – Familiens husholderske

Kornelia Olsen – Adas venninne og datter til eieren av landhandleriet ved stasjonen

Oddvar Olsen – Driver landhandleriet ved stasjonen

Thora Olsen (født Vinge) – Hans kone og Kornelias mor

Didrik Vinge – Lensmannsdreng. Adas kjæreste og Kornelias fetter

Sigfred Vinge – Didriks far og bygdas lensmann

Erlend Steen – Odelsgutt på Langås gård og eier av sagbruket ved Andelva

Tollef Steen – Hans yngre bror og bestyrer av kurbadet

Henning Steen – Godseier, Erlend og Tollefs far

Margaretha Steen – Erlend og Tollefs mor, svenskfødt

Balder – Erlends hest

Hans Bakke – Sagmester og Erlends beste venn

Severine Bakke – Hans kone

Oline og Knut Bakke – Deres barn

Osvald Bang – Kunstner

Søren Matheussen – Bygdas sogneprest

Ragna Matheussen – Hans kone

Ingrid Matheussen – Deres datter

Fru Wold – Kjøkkenjomfru ved jernbanerestauranten

Martha – Kjøkkenpike ved jernbanerestauranten

Herr Eide – Direktør ved jernbanehotellet

 

Ved Stange

Mary Sommerfeldt – Yngste datter på Sommerfeldt

Johann Sommerfeldt – Hennes bror som driver familiens kalkverk

Ludvig Sommerfeldt – Godseier

Julie Sommerfeldt – Hans kone, Mary og Johanns mor

Violet – Marys katt

Elisabeth Wedel (født Sommerfeldt, død) – Mary og Johanns søster

Godtfred Wedel – Elisabeths mann, fabrikkeier på Gjøvik


Slik sluttet forrige bok:

Mary gispet høyt da hun fikk øye på frøken Nes, som kom sjanglende mot dem. Med sjuskete klær og tjafsete hår som hang løst nedover skuldrene, var hun knapt til å kjenne igjen. Gjestene rundt bordene i nærheten kastet forskrekkede blikk mot dem da hun stanset ved bordet deres. Det gikk et iskaldt gufs gjennom Mary da hun oppdaget det forslåtte ansiktet hennes. Godtfred spratt opp og grep tak i skuldrene hennes.

«Hvor er Henrik? Hvor har du gjort av barnet mitt!» nærmest skrek han mot henne.

Da han la merke til hvor mye oppmerksomhet han hadde tiltrukket seg, slapp han henne igjen.

«Jeg er lei for det. Han lurte meg,» sa hun gråtkvalt og trakk opp en konvolutt fra jakkelommen sin. «Barnets skjebne er i Deres hender nå.»

Godtfred brøt forseglingen, og trakk opp et tettskrevet ark. Mens han leste, ble han drivende hvit i ansiktet.

«Henrik er fortsatt i god behold, men hvis vi ikke gjør nøyaktig som herr Fosserud sier, truer han med å skade ham,» sa Godtfred med skjelvende røst.

«Så hva krever han?» spurte faren, som også hadde reist seg.

«Ti tusen kroner, og at pengene blir overlevert uten innblanding av politiet.»

«Da gir vi ham pengene,» svarte faren på sekundet.

Godtfred ristet på hodet.

«Det er noe mer …» Han tidde litt før han flyttet blikket til henne. «Han krever at pengene blir overlevert av Mary.»

Hun så på ham mens det rislet kaldt nedover ryggen hennes.

«Vær så snill å ikke undervurdere ham,» sa frøken Nes desperat. «Gjør dere ikke nøyaktig som han ber om, vil han ikke nøle med å …» Hun stanset brått. Ansiktet hennes forvred seg i smerte før øynene hennes rullet bakover og hun sank sammen foran føttene deres.

Langås gård, Eidsvoll, september 1877

Erlend bråvåknet og så seg omtåket rundt i halvmørket. Det tok noen sekunder før han ble klar over at han befant seg i sin egen seng. Han satte seg halvt opp. Rommet var svakt opplyst av glipene mellom de tunge gardinene. Hodet verket, og smerten var så intens at det strammet seg til i ham.  En vemmelig forutanelse av at noe var galt, at det var noe som ikke stemte, vokste i ham. Men selv hvor mye han prøvde å huske hva det kunne være, var det som om hukommelsen hans var omsluttet av en tykk tåke. Smertene i hodet skjøt frem til pannen, og han ble tvunget til å legge seg ned igjen. Han stirret opp mot den tykke bjelken i taket og svelget tungt. Strupen var knusktørr. Han dreide hodet sakte mot den halvfulle karaffelen på kommoden litt bortenfor, men istedenfor å reise seg, ble han bare liggende og stirre bent på den. Samtidig ble den ekle fornemmelsen stadig mer påtrengende. Litt etter litt greide han å kare seg opp av sengen. Erlend bet tennene sammen idet han tok seg frem til kommoden. Han fylte glasset til randen med vann og tømte det. Det var lunkent, og det var tydelig at det hadde stått der en stund.

Erlend subbet tilbake til sengen og satte seg på sengekanten mens han trakk pusten dypt ned i mellomgulvet. Til tross for at hodet fortsatt dunket, hadde vannet lindret litt. Han lyttet anstrengt etter lyder i huset, men det var helt stille. Hvor var herr Paulsen? Plutselig oppdaget han at han var fullt påkledd. Han så nedover den gråstripete dressen sin og skjønte stadig mindre. Han stakk hånden i jakkelommen og fiklet opp det forgylte uret sitt. Da han oppdaget at klokken var nesten fire, videt han ut øynene. Samtidig lettet tåken som hadde ligget over hukommelsen. Han kjente et intenst sug i magen da minnene falt på plass. Synet av faren nede ved elven, funnet av tegningen og medaljongen med roseknoppen, foreldrenes tilståelse, og til slutt hvordan han hadde segnet om på farens kontor.

«Herregud!» utbrøt han.

Han skyndte seg bort til døren og rev den opp. Hodet dunket i takt med lyden fra fotsålene hans som slo mot gulvet idet han sprang mot trappen. I hallen så han seg febrilsk om, men så ingen, og fortsatte videre mot kontoret. Døren var stengt, og han stanset nølende. Han skjøv den forsiktig opp mens uhyggen krøp nedover ryggen.

Han så seg forvirret rundt på farens kontor. Skuffene og alle papirene som hadde ligget strødd utover arbeidsbordet og gulvet, var nå lagt på plass og det var ingenting som minnet om den uordenen værelset hadde vært i noen timer tidligere. Hjertet banket hardere da han rev opp døren til hjørneskapet der han hadde funnet skrinet med tegningen og medaljongen. Skrinet var borte. Etter å ha lett febrilsk gjennom skapet, fortet han seg ut av værelset og videre innover i stuene på leting etter foreldrene, men for hvert værelse han la bak seg, vokste bekymringen. Tilbake i hallen stanset han og dro fingrene gjennom det bølgete håret. Han forsøkte å holde hodet kaldt, men med alt som hadde hendt var det umulig. Lyden av fottrinn fikk ham til å snu seg, og han fikk øye på en lyshåret tjenestepike som kom ut fra dagligstuen.

«Men herr Steen, er De her?» utbrøt hun forbauset og stanset.

Han rynket pannen og så uforstående på henne.

«Hva skal det bety? Jeg har vært her hele tiden. Hvor er foreldrene mine?» spurte han oppjaget.

Piken flakket med blikket.

«Men det trodde jeg De visste … De har reist.»

Erlend så himmelfallen på henne.

«Hva er det du sier, har de reist?»

«Jeg var sikker på at herren visste det,» stotret hun.

«Gode Gud!» Han gjemte ansiktet i hendene i noen sekunder. Langsomt begynte det å demre for ham hva som hadde hendt.

For å hindre ham i å avsløre dem, måtte de ha helt noe sløvende i konjakken hans. På den måten hadde de rukket å komme seg unna mens han var bevisstløs. Hvordan de hadde greid å frakte ham til soveværelset var ikke godt å si, men ut fra pikens reaksjon virket det ikke som tjenerskapet hadde fått det med seg.

«Hvor skulle de reise?» spurte han.

«Fruen mottok et brev tidligere i dag, der hun fikk vite at en nær slektning i Sverige lå for døden. De pakket sakene sine i en fei og forlot gården kort tid etter.»

Erlend bannet så høyt at det gjallet i veggene. Så dette var altså planen deres! Å flykte til Sverige. Han merket hvordan sinnet kokte i ham.

«Nøyaktig når reiste de?»

«Det er flere timer siden nå,» svarte piken og så skremt på ham. «Det må ha vært i formiddag.»

Fortvilelsen raste gjennom ham. Da hadde de allerede fått flere timers forsprang, men det var fortsatt mulig å stanse dem. De måtte stoppes!

«Kan jeg få spørre hva som er galt?» lød pikens stemme i bakgrunnen.

Han tenkte seg litt om før han svarte.

«Det vil du få vite etter hvert. Jeg må ned til lensmannsgården med det samme. Vær snill å gi beskjed til de andre om at ingen må forlate gården før jeg er tilbake. Er det oppfattet?»

«Ja, herr Steen,» svarte hun fort.

Han skyndte seg til stallen, hvor stallkaren salte opp Balder i en fei. Erlend kastet seg på hesteryggen. Han satt fremoverbøyd mens Balder galopperte ned mot stasjonen. Smerten i hodet merket han nesten ikke noe til lenger, eller så var han for oppspilt til å føle smerte. Da han passerte den lysegule stasjonsbygningen innså han til sin store forferdelse at han hadde gått glipp av gravferden til fru Evensen. Han gremmet seg av skam. Hva måtte ikke Ada tro om ham? Og verre ville det bli når hun fikk vite om den mørke familiehemmeligheten hans. Han strammet hendene om tøylene mens fortvilelsen gled over i frykt. Hva ville folk si når de fikk nyss i dette, og hva ville de tenke om ham? Familienavnet deres var svertet til evig tid. Han og Tollef ville bli nødt til å bære med seg skammen gjennom resten av livet. De ville bli uglesett og skydd. Han kom på at broren fortsatt var intetanende til det hele. Så snart han hadde snakket med lensmannen, måtte han varsle Tollef.

Balders hover klapret mot treverket på broen over til Sundet. Elven lå speilblank under ham, og det var lite ferdsel utpå vannet. I det hele tatt forekom alt uvanlig rolig i bygda. Men bak roen skjulte det seg noe illevarslende. Han smilte bittert over hvor mye foreldrene hadde krevd av ham og Tollef, hvor mange ganger moren hadde repetert hvordan deres feilaktige handlinger kunne ødelegge familiens gode omdømme. Hun hadde drevet bort Osvald. Og hva hadde hun selv gjort? Sinnet brant i ham. I lengre tid hadde han hatt en følelse av at morderen var nærmere enn det folk trodde, men at det skulle vise seg at de befant seg under samme tak som ham … Som han ønsket at alt dette kun var et mareritt.

Kroppen hans spente seg da han red inn på plassen utenfor lensmannsgården og steg ned av Balder. Da han kom inn på lensmannskontoret, kjente han hvordan beina skalv.

«Men er det De som kommer, herr Steen?» hilste lensmann Vinge som akkurat kom ut av kontoret sitt. «Hva kan jeg gjøre for Dem …»

«De må komme med det samme,» avbrøt Erlend ham.

«Men i alle dager, hva har hendt?» spurte lensmannen og rynket pannen.

«Jeg vet hvem som drepte frøken Haugen og stasjonsmesterens søster.»

Lensmannen sperret opp blikket.

«Hva er det De sier? Har De funnet morderen?»

«Morderne,» rettet han. «Foreldrene mine står bak drapene, og nå frykter jeg at de har greid å slippe unna.»

Hjertet banket raskt da Ada begynte å lese brevet fra moren. Brevet hun hadde skrevet samme dag som hun døde. Skriften var en annen enn den på konvolutten, og hun forsto at moren hadde fått hjelp til å forfatte brevet.

Kjære Ada,

Når du leser dette, er jeg borte. Det smerter meg å måtte forlate deg, samtidig er jeg så takknemlig for den tiden vi fikk sammen, min elskede datter. Helt siden jeg fikk deg i armene mine for aller første gang, har jeg elsket deg, og siden den gang har min kjærlighet til deg vokst for hver dag.

Jeg er så uendelig stolt av deg, og selv om jeg vet hvor vondt dette må være, er jeg sikker på at du vil greie å overvinne sorgen, selv om det vil ta tid. Som du sikkert har gjettet deg til, er det ikke jeg som skriver dette brevet. Det er jeg dessverre for svak til, men det er likevel mine ord. Sogneprest Ottesen har vært så elskverdig å skrive ned ordene mine til deg. Ord jeg aller helst skulle ha overbrakt muntlig, men som det nå er for sent å fremsi. Jeg hadde trodd jeg hadde mer tid til å fortelle deg om fortiden min, men så hendte alt så raskt, og før jeg greide å ta inn over meg hvor syk jeg egentlig var, var det for sent. Kan hende er det feigt av meg å gjøre det slik, men jeg frykter at jeg ikke hadde greid å snakke om noe så omfattende i den tilstanden jeg er i nå. Ei ville jeg ha greid å følge opp alle spørsmålene dine. Det hadde overskygget den siste tiden vår sammen, men jeg kan ikke forlate denne verden uten å fortelle hvor jeg kommer fra. Jeg håper i det minste at du kan prøve å forstå valget mitt.

Selv om jeg vet det er vanskelig å skjønne hvorfor jeg har tidd om min egen fortid, har jeg hatt mine grunner. Til dels har det vært for å skjerme deg, men kanskje mest for å beskytte meg selv fra vonde minner, for som du kanskje har gjettet deg til, har barndommen min vært preget av mye smerte. Som du vet, mistet jeg moren min i tidlig alder, og jeg og mine to søsken, Hans og Hedvig, ble overlatt til en far som var alt annet enn elskverdig.

Ada måtte ta en pause fra lesingen fordi tårene silte nedover kinnene hennes. Da hun oppdaget at tårene hadde landet på papiret og vætet det til, fant hun frem et lommetørkle. Brevet var altfor dyrebart til å bli ødelagt. Hun tørket tårene og samlet seg litt, før hun leste videre. Moren beskrev det som hadde vært en vond oppvekst og skildret mye av det tanten allerede hadde fortalt, om farens råhet, det forferdelige tapet av veslebroren og om hvordan faren hadde forsøkt å gifte henne bort til Henning Steen. Alt var så levende beskrevet at det var som om hun kunne føle morens smerte. Ada pustet lenge og langsomt ut, før hun leste den siste siden:

Kan hende har du allerede truffet tanten din, og kjenner til mye av det jeg har skrevet. En del av meg håper faktisk det. Jeg håper at dere har funnet hverandre, og at det har kommet noe ut av alt det vonde. Jeg kommer aldri til å angre det valget jeg tok den gangen da jeg brøt med min egen familie. Der og da var å bryte med dem det eneste rette. Det å treffe faren din var det beste som kunne ha hendt meg, og han har gjort meg så lykkelig. Det eneste som smerter meg, er at jeg ikke ble forent med søsteren min tidligere. Jeg vil du skal vite at Hedvig er et svært godt menneske, tross uenighetene våre i fortiden. Hun var ikke like fri som det jeg var, det har jeg forstått nå i ettertid.

Hvis det er slik jeg håper, at dere allerede har truffet hverandre, vet du kanskje også at hun kom hit til Eidsvoll noen dager før min død. Jeg er så ubeskrivelig glad for at jeg fikk muligheten til å treffe Hedvig og bli forsonet med henne. Det å vite at du ikke bare vil ha faren din, men også Hedvig i livet ditt, gir meg håp for fremtiden.

Lov meg at du fortsetter å være den sterke kvinnen du har vokst opp til å bli, og at du følger hjertet og drømmene dine. Jeg er uendelig glad i deg.

Din hengivne mor

Ada strøk fingertuppene over signaturen, morens egen håndskrift. Mens hun hadde lest brevet hadde hun hele tiden hørt morens stemme. Det hadde nesten føltes som om hun var i værelset sammen med henne. Ada trykket brevet til brystet og gråt stille.

Etter å ha summet seg litt, brettet hun brevet varsomt sammen igjen og la det tilbake i smykkeskrinet. Nå hadde hun fått svar på alt, og hun hadde også forståelse for morens valg. Fra stuen lød et jevnt stemmesurr, og hun besluttet å gå ut til de andre igjen. Hun satte smykkeskrinet tilbake på kommoden, før hun strøk hendene over det sorte kjoleskjørtet. Hun følte en dyp sinnsro da hun forlot værelset.

Da Ada kom inn i stuen, snakket tanten dempet med fru Eide, mens faren sto ved et av vinduene med ryggen til resten.

«Er alt bra med deg?» hørte hun venninnens stemme si, og snudde seg. Kornelia la hånden på armen hennes og så medfølende på henne. «Du forsvant plutselig.»

Tollef sto bak dem i en høflig passiar med ekteparet Olsen og Didrik. Sistnevnte gløttet bekymret bort på henne.

«Det går bedre nå,» svarte hun før hun kastet et langt blikk på faren igjen.

Hun skulle fortelle venninnen om brevet senere, men først ville hun snakke med faren. Hun unnskyldte seg og gikk bort til ham. Han sto urørlig med blikket vendt mot gravlunden. Først da hun rørte forsiktig ved armen hans, snudde han seg mot henne. Ansiktet hans var furet av sorg. Før hun fikk sagt noe, grep han hendene hennes og så henne dypt inn i øynene.

«Takk for at du holdt på ditt om at moren din skulle ligge her i bygda,» sa han tydelig beveget.

Ordene hans kom så uventet at hun først ikke visste hva hun skulle svare. Han fortsatte:

«Jeg er så fryktelig lei meg for hvordan jeg har oppført meg den siste tiden. Moren din var mitt livs kjærlighet, og det å miste henne har knust meg. Det er likevel ingen unnskyldning. Jeg har glemt at jeg ikke er alene i sorgen, og at dette har vært minst like vanskelig for deg.» Han strøk henne over kinnet. «Kan du tilgi meg, Ada?»

«Selvsagt tilgir jeg deg, far,» sa hun og gikk inn i favnen hans.

«Jeg har vært urimelig mot tanten din også, og jeg vil du skal vite at jeg har bedt henne om unnskyldning.»

«Takk,» svarte hun rørt. «Mor etterlot meg et brev i det store smykkeskrinet på soveværelset,» sa hun lavt og fortalte kort om brevets innhold. «Hun fikk hjelp av sogneprest Ottesen til å skrive det.»

«Det gleder meg å høre,» sa han stille.

Herr Eide kom bort til dem, og etter å ha vekslet noen høflige ord med ham, gikk Ada tilbake til Didrik og de andre.

«Det ble en ordentlig fin seremoni,» sa han og så varmt på henne. «Jeg er glad for at sognepresten gikk med på å holde seg unna akkurat i dag,» la han til i en mer dempet tone.

«Det er jeg også,» svarte hun. «Noe som ene og alene er tantes fortjeneste. Det var hun som greide å overtale ham,» tilføyde Ada og så bort på tanten som nå var på vei mot dem i følge med fru Eide.

Ada merket seg at Didrik ble mer tilbaketrukken. Fru Olsen, som hadde vært fåmælt til henne å være, lyste opp da tanten og fru Eide sluttet seg til dem.

«Det var en glede å hilse på dem, fru Brandt, selv om det er beklagelig at det var under slike tragiske omstendigheter,» sa hun i en overdrevet vennlig tone. «Ja, jeg ante jo slett ikke at fru Evensen hadde en søster i hovedstaden.»

«Men så kjente vi heller ikke fru Evensen så godt,» skjøt herr Olsen inn og fikk straks et strengt blikk i retur fra fru Olsen.

«Kan jeg få spørre hvor i Christiania De holder til?» spurte fru Olsen videre uten noe forsøk på å skjule nysgjerrigheten sin. Hun hadde sikkert lagt merke til de kostbare kjolene hennes og fått nyss i at hun kom fra et høyere samfunnslag.

«Jeg holder til i Kvadraturen, hvis de kjenner til området,» svarte tanten høflig.

«Det er klart jeg gjør,» svarte fru Olsen med et enda vennligere smil. «Vi er ofte i hovedstaden og er vel bevandret i byen.»

Ada vekslet et blikk med Kornelia, som så beklemt ned i gulvet, for det fru Olsen fortalte var på ingen måte sant. Så hektisk som det var i landhandleriet, var det ytterst sjelden at hun kom seg til Christiania.

«Jeg bor alene. Ja, ektemannen min er ikke lenger blant oss, men jeg har mye selskap i mine tre katter,» fortsatte tanten med et smil.

«Katter?» utbrøt fru Olsen forbauset.

«Ja, De skulle bare visst hvor mye glede de elskverdige vesenene bringer en.»

Ada skjulte et lite smil. Tanten hadde allerede nevnt de tre kattene sine ved et par anledninger, og det var ingen tvil om at hun holdt veldig av dem.

«Nettopp, ja,» svarte fru Olsen og presset frem et høflig smil.

«De reiser kanskje snart tilbake til Christiania?» spurte herr Olsen.

Ada så oppmerksomt på tanten.

«Jeg forlater ikke bygda riktig ennå,» svarte tanten før hun så skrått bort på henne. «Men når jeg er tilbake i hovedstaden håper jeg på å få besøk av min kjære niese.»

Ada la øyeblikkelig merke til hvordan Didrik trakk brynene sammen og så overrasket fra tanten til henne. Også Kornelia reagerte.

«Skal du reise?» spurte hun urolig.

«Ingenting er avgjort ennå,» svarte Ada mens hun flyttet litt utilpass på seg.

Hun skulle ønske tanten hadde unnlatt å nevne det. Ada møtte Didriks blikk, og han så såret på henne. De ble avbrutt av dørklokken fra entreen. Alle snudde seg da Helen kom inn i følge med lensmann Vinge.

«Det er ikke meningen å forstyrre, men jeg må be lensmannsdrengen om å komme med meg med det samme.»

Didrik så forskrekket på ham, men skjønte alvoret og gjorde mine til å gå.

«Jeg lover å komme tilbake i kveld,» hvisket han og så innstendig på henne.

«Takk, nå får du skynde deg etter faren din,» sa hun.

Didrik tok farvel med de andre før han gikk bort til faren hennes for å takke for seg.

«Jeg må også be Dem, herr Steen, om å følge med oss,» sa lensmannen til Tollef.

Tollef vekslet et bekymret blikk med Kornelia.

«Har det hendt noe?» spurte han.

Ada plukket opp uroen i stemmen hans.

«De vil få vite mer snart,» svarte lensmannen før han med et kort nikk takket for seg. Like etter forsvant han ut døren med Didrik og Tollef i hælene.

Ada ble stående og se etter dem. Tankene hennes gikk øyeblikkelig til Erlend, og en umiddelbar engstelse satte seg i brystet. Hadde det hendt ham noe? Var det grunnen til at han ikke hadde dukket opp i dag? Hun gikk bort til vinduet og fikk til sin store lettelse øye på Erlend som satt på Balder ved siden av lensmannsvognen. Hun ble i stuss. Hva i alle dager var det som foregikk, og hva var så alvorlig at både Tollef og Didrik måtte hentes?

De andre kom ut og satte seg i vognen, før det lille følget forlot stasjonsområdet.

«Hva tror du har hendt?» hørte hun Kornelia si.

Venninnen hadde kommet opp ved siden av henne. Ada så etter dem til de forsvant ut av syne, før hun snudde seg mot venninnen.

«Jeg aner ikke, men det må være alvorlig.»

«Ja, du så jo hvor dyster onkel var,» fortsatte Kornelia og la armene rundt seg som om hun frøs. «Kan det ha hendt noe med ekteparet Steen?»

«Kanskje?» svarte Ada og løftet blikket mot Steen-gården, som hun så vidt skimtet bak de tettvokste trærne. «Det er i hvert fall ingen tvil om at det har noe med familien Steen å gjøre.»

